Is-Segretarju tat-Taqsima Professjonisti, Finanzi u Servizzi tal-GWU Cory Greenland se jkun qed itemm il-ħidma trejdunjonistika tiegħu fil-ġimgħat li ġejjin meta se jibda jiffoka fuq il-professjoni tiegħu ta’ nutar. Fl-aħħar ta’ Jannar li għadda Dr Greenland ikkontesta l-kariga ta’ Deputat Segretarju Ġenerali tal-GWU, kariga li hija okkupata llum minn Josef Bugeja. Fl-ittra tar-riżenja tiegħu lis-Segretarju Ġenerali Tony Zarb, Greenland stqarr li din ma kinitx għazla faċli għalih wara li għal bosta snin serva f’diversi karigi fil-Union. Madankollu kompla jistqarr “li jiġu mumenti fil-ħajja meta wieħed jrid jieħu konjizzjoni taċ-ċirkustanzi tiegħu u ta’ dawk ta’ madwaru bil-għan li jfassal it-triq li huwa jixtieq isegwi fl-aħjar interess tiegħu u dawk ta’ madwaru inkluż il-familjari, il-ħbieb u l-kollegi”. Huwa radd ħajr lill-GWU tal-appoġġ u l-opportunita li tagħtu matul is-snin u sellem lil Tony Zarb u lil dawk kollha li ħadmu miegħu matul is-snin fosthom ħafna rappreżentanti u membri tal-GWU, filwaqt li afferma l-appoġġ tiegħu lejn il-kawża tal-ħaddiema f’Malta u r-rispett sħiħ tiegħu lejn il-GWU. Fit-tweġiba tiegħu għall-ittra ta’ riżenja minn Greenland, is-Segretarju Ġenerali Tony Zarb irringrazzja lil Dr. Cory Greenland għax-xogħol kollu li wettaq f’isem il-GWU.